Myint Swe (general)

**Myint Swe** (1951–2025) var en burmesisk politiker og offiser i hæren som var visepresident i Myanmar fra 30. mars 2016, og fungerende president i Myanmar fra 1. februar 2021 til sin død i 2025, selv om han trakk seg av helsemessige årsaker 22. juli 2024. Han hadde også vært fungerende president fra 21. mars 2018 til 30. mars 2018 etter at president Htin Kyaw trakk seg, og sjefsminister i Yangon-regionen fra 30. mars 2011 til 30. mars 2016. Han var medlem av Det forente solidaritets- og utviklingspartiet som betegnes som nasjonalistisk og høyreekstremistisk, og etnisk tilhørte han Mon-folket. Han var generalløytnant i Myanmars hær.

Myint ble utnevnt til fungerende president av Tatmadaw under statskuppet 1. februar 2021, hvoretter han umiddelbart erklærte unntakstilstand og formelt overførte makten til kupplederen Min Aung Hlaing. Gjennom hele sin politiske karriere arbeidet Myint Swe for å sikre Tatmadaws innflytelse i politikken. Etter kuppet ble han sjelden sett offentlig, med Min Aung Hlaing som regimets offentlige ansikt. Myint Swes hovedrolle i militærregjeringen var å formelt gi og fornye Min Aung Hlaings unntaksfullmakter.

## Militær karrriere
Myint ble uteksaminert fra Myanmars krigsskole, Defence Services Academy, i 1973 som en del av det 15. kullet. Han ble brigadegeneral og kommandør for den 11. lette infanteridivisjon i 1997. I 2001 ble han utnevnt til leder for en militærkommando i landets sørøstlige region og medlem av Det statlige freds- og utviklingsrådet. Han ble deretter overført til stillingen som kommandør for Yangon Command og forfremmet til generalmajor. Han hadde også en ledende administrativ rolle i regionens styringsråd.

Etter at en rivaliserende general ble fjernet i 2004, fikk han ledende stillinger innen militær sikkerhet og spesialoperasjoner. Han ble i 2005 den første fra sin folkegruppe til å oppnå rang som generalløytnant, og avanserte senere til kvartmestergeneral. I 2009 ble han omtalt som en mulig kandidat til en av de høyeste lederstillingene i militæret.

Mens han ledet Yangon Command, sto han bak tre store hendelser: Arrestasjonen av familiemedlemmer til general Ne Win i 2002 etter at en påstått kuppkonspirasjon ble avdekket, arrestasjonen av Khin Nyunt og hans medarbeidere i 2004 under utrenskingen av militærets etterretningsfraksjon, og undertrykkingen av Safranrevolusjonen i 2007. Hans håndtering etter syklonen Nargis ble kritisert. Han behandlet også aktivister hardt i perioden før parlamentsvalget i 2010.

## Politisk karriere

### Sjefsminister i Yangon regionen
Myint ble nominert til sjefsminister i Yangon regionen etter parlamentsvalget av president Thein Sein. Han ble ansett som en mulig kandidat til å bli visepresident i Myanmar etter at Tin Aung Myint Oo trakk seg i 2012, men kvalifiserte ikke ifølge Myanmars grunnlov, ettersom svigersønnen hans var australsk statsborger på det tidspunktet.

### Visepresidentskap
Den 11. mars 2016 nominerte militærutnevnte representanter i nasjonalforsamlingen ham som en av Myanmars visepresidenter. Han mottok 213 stemmer 15. mars 2016 og ble første visepresident i Htin Kyaws regjering. Han ble tatt i ed 30. mars 2016.

### Fungerende president
Den 21. mars 2018, etter Htin Kyaws brå avgang som president i Myanmar, ble Myint Swe tatt i ed som fungerende president i henhold til Myanmars grunnlov, som også krever at nasjonalforsamlingen velger en ny president innen sju dager etter presidentens avgang.

I februar 2021 ble president Win Myint avsatt i et kupp og pågrepet av Tatmadaw, og Myint Swe overtok som fungerende president. Han innkalte til møte i det militærkontrollerte nasjonale forsvars- og sikkerhetsrådet (NDSC), erklærte unntakstilstand og overførte makten til kupplederen Min Aung Hlaing. Militæret hevdet at dette var i tråd med grunnloven, som gir første visepresident myndighet til å overta ved presidentens fravær, men International Institute for Democracy and Electoral Assistance har bestridt lovligheten fordi riksrettsprosessen ikke ble fulgt.

Myint forlenget unntakstilstanden fem ganger, hver gang med seks måneder, i møter i NSDC, men deltok ellers ikke i styringen av landet. Den tredje forlengelsen var spesielt kontroversiell fordi grunnloven sier at det «normalt» bare tillates opptil to forlengelser. Ifølge enkelte internasjonale observatører, som International Crisis Group, var den tredje forlengelsen grunnlovsstridig. Myint Swe begrunnet forlengelsen med det han beskrev som «ekstraordinære omstendigheter». Den militærutnevnte konstitusjonelle domstolen stadfestet hans tolkning.

I et møte i NSDC i november 2023 advarte Myint om at landet sto i fare for å bli «delt opp i flere deler» som følge av borgerkrigen.

Den 18. juli 2024 meldte statlige medier i Myanmar at Myint Swe led av nevrologiske lidelser og perifer nevropati, og at han hadde fått medisinsk behandling siden tidlig i 2024 og ikke lenger kunne spise eller utføre andre grunnleggende funksjoner. Den 22. juli 2024 tok han sykepermisjon og overførte sine presidentplikter midlertidig til Min Aung Hlaing, men forble formelt i embetet.

## Privatliv og død
Myint var av Mon-avstamning. Han var gift med Khin Thet Htay og hadde to barn.

Den 7. august 2025 døde Myint på et militærsykehus i Nay Pyi Daw etter en langvarig sykdom med nevrologiske lidelser og perifer nevropati. Han ble 74 år gammel. Regjeringen kunngjorde at han skulle få en statsbegravelse, og at det skulle holdes fem dagers landesorg fra 7. til 11. august.

## Noter

## Referanser